text: Arrig vaskebjørn angreb barnevogn
  21 april 2010 kl. 13.42
  Bjørnen er nu fanget.
  Den vrede bjørn gik til angreb på en barnevogn i Lindknud mellem Esbjerg og Kolding, som den var ved at flå i stykker.
  Heldigvis var barnevognen tom. 
  Ingen ved, hvorfor vaskebjørnen blev så tosset på barnevognen.
  - Vi ved ikke, hvor den kommer fra, men det er jo nok et importeret kæledyr, som er stukket af, siger pressetalskvinde Helle Lundberg fra Syd- og Sønderjyllands Politi.
  Vaskebjørnen er nu bragt til Dyrenes Beskyttelses internat i Gram.
  Det er ikke første gang, politikredsen har måttet tage sig af en løssluppen vaskebjørn.
  - Sidste år havde vi en lignende hændelse i Ho nord for Esbjerg, hvor en præst havde hængt sin præstekjole ud til luftning. Den blev også angrebet af en af de små hidsige fyre, der rev den i stykker, siger Helle Lundberg.
  Gerningsbjørnen fra Ho blev ligesom sin fætter i Lindknud indfanget, og der kan derfor ikke være tale om samme vaskebjørn.
  